CELEX: 32016R1166
Language: et
Date: 2016-05-17 00:00:00
Title: Komisjoni delegeeritud määrus (EL) 2016/1166, 17. mai 2016, millega muudetakse Euroopa Parlamendi ja nõukogu määruse (EL) nr 1308/2013 X lisa seoses suhkrusektoris suhkrupeedi ostutingimustega alates 1. oktoobrist 2017

19.7.2016   
            
            
               ET
            
            
               Euroopa Liidu Teataja
            
            
               L 193/17
            
         KOMISJONI DELEGEERITUD MÄÄRUS (EL) 2016/1166,
   17. mai 2016,
   millega muudetakse Euroopa Parlamendi ja nõukogu määruse (EL) nr 1308/2013 X lisa seoses suhkrusektoris suhkrupeedi ostutingimustega alates 1. oktoobrist 2017
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 125 lõike 4 punkti b,
   ning arvestades järgmist:
   
               (1)
            
            
               Määruse (EL) nr 1308/2013 artikli 125 kohaselt peavad suhkrupeedikasvatajad ja suhkruettevõtjad sõlmima majandusharusisesed kirjalikud kokkulepped. Kõnealuse määruse XI lisas on sätestatud teatavad suhkrupeedi ostutingimused kuni 2016/2017. turustusaasta lõpuni ning kõnealuse määruse X lisas on sätestatud kõnealused tingimused alates 1. oktoobrist 2017, kui kvoodisüsteemi kohaldamine on lõppenud.
            
         
               (2)
            
            
               Selleks et võtta arvesse suhkrusektori eripära ja sektori eeldatavat arengut pärast kvoodisüsteemi kohaldamise lõppu, tuleks muuta X lisas osutatud suhkrupeedi ostutingimusi.
            
         
               (3)
            
            
               Alates 1. oktoobrist 2017 peab suhkrupeedisektor kohanema kvoodisüsteemi kohaldamise lõppemise, sh suhkrupeedi miinimumhinna ja kodumaise toodangu koguste reguleerimise kohaldamise lõppemisega. Seepärast vajab sektor selget õigusraamistikku sellelt rangelt reguleeritud sektorilt liberaliseeritumale sektorile üleminekul. Suhkrupeedikasvatajad ja suhkruettevõtjad on taotlenud täiendavat õiguskindlust seoses väärtuse jaotamise mehhanismide suhtes kohaldatavate eeskirjade, sealhulgas asjakohastel turuhindadel põhinevate turukasumite ja -kahjumitega.
            
         
               (4)
            
            
               Liidu peedisuhkru tarneahelas tegutsevad paljud peamiselt väikesed suhkrupeedikasvatajad ja vähesed valdavalt suured suhkruettevõtjad. Arvestades suhkrupeeditarnijate vajadust peedikoristusperioodide jooksul planeerida ja korraldada oma suhkrupeeditarneid suhkruvabrikutele, oleks suhkrupeedikasvatajate huvides alustada läbirääkimisi teatavate tingimuste üle, mis on väärtuse jaotamist käsitlevate sätetena seotud asjaomaste ettevõtjate suhkrupeedi ostmisega. Tingimuste suhtes kokku leppimine on olemuslik suhkru tarneahelale, mis eksisteerib edasi olenemata sellest, kas kvoodisüsteem kehtib või mitte. Määruse (EL) nr 1308/2013 XI lisa XI punktis osutatud väärtuse jaotamist käsitlevate sätete alusel on suhkrupeedikasvatajatel ja suhkruettevõtjatel praegu võimalik kindlustada oma tarned eelnevalt kindlaks määratud ostutingimuste alusel nii, et on tagatud tarneahela tekitatud tulude ja kulude jagamine suhkrupeedikasvatajate kasuks. Väärtuse jaotamise eelis on ka see, et turu hinnasignaalid edastatakse otse suhkrupeedikasvatajatele.
            
         
               (5)
            
            
               Sektori eeldatav areng ajavahemikul pärast kvoodisüsteemi kohaldamise lõppu ja hiljuti täheldatud suhteliselt madalad suhkruhinnad ei soodusta tõenäoliselt uute peedisuhkrutöötlejate turule sisenemist, sest suhkrutöötlemisrajatisele aluse panemiseks vajalikud investeeringud eeldaks järgnevateks turustusaastateks oodatavast turuhinnast kõrgemat, kasumlikku suhkruhinda. Keskpika perioodi prognoosi alusel näeb komisjon ette, et pärast kvoodisüsteemi kohaldamise lõppu on vaja hindu pigem allapoole korrigeerida. Seega eeldatakse, et ELi suhkrutööstuse praegune struktuur (sealhulgas suhkrupeedikasvatajate ja suhkruettevõtjate vahelised suhted) jääb kestma ka turustusaastatel pärast kvoodisüsteemi kohaldamise lõppu, sest ette on näha vaid mõne uue ettevõtja turule sisenemine.
            
         
               (6)
            
            
               Väärtuse jaotamist käsitlevate sätete säilitamiseta võib olla ohus suhkrupeedikasvatajate positsioon toiduahelas. Kui enam ei ole võimalik pidada läbirääkimisi väärtuse jaotamist käsitlevate sätete üle, ning eelkõige madalate hindade olukorras, võib see suhkrupeedikasvatajate jaoks tähendada selget majanduslikku kahju.
            
         
               (7)
            
            
               Seepärast jääb kehtima määruse (EL) nr 1308/2013 X lisa muutmise põhiprintsiip, mille alusel lubatakse kokku leppida väärtuse jaotamist käsitlevate sätete suhtes. Järelikult peaks olema võimalik pidada läbirääkimisi selliste sätete üle ka pärast 1. oktoobrit 2017.
            
         
               (8)
            
            
               Väärtuse jaotamist käsitlevate sätete üle peetavate läbirääkimiste hõlbustamiseks on asjakohane, et selliseid läbirääkimisi peetakse ainult ühe ettevõtja ja tema praeguste või võimalike tarnijate vahel.
            
         
               (9)
            
            
               Paindliku läbirääkimisprotsessi tagamiseks peaks väärtuse jaotamist käsitleva sätte kehtestamine olema vabatahtlik.
            
         
               (10)
            
            
               Määruse (EL) nr 1308/2013 X lisa tuleks seega vastavalt muuta.
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EL) nr 1308/2013 X lisa XI punkti lisatakse järgmine punkt 5:
   
      
                  „5.
               
               
                  Suhkruettevõtja ja asjaomased suhkrupeedimüüjad võivad kokku leppida väärtuse jaotamist käsitlevates sätetes (sealhulgas turu kasumid ja kahjumid), määrates kindlaks, kuidas tuleb nende vahel jaotada kõik asjaomased suhkru turuhindade või muude kaubaturgude muutused.“
               
            
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 17. mai 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 347, 20.12.2013, lk 671.